ET Euroopa Liidu Teataja L 164/28

KOMISJONI MÄÄRUS (EL) 2017/1135,

23. juuni 2017,

millega muudetakse Euroopa Parlamendi ja nõukogu määruse (EÜ) nr 396/2005 II ja III lisa seoses dimetoaadi ja ometoaadi jääkide piirnormidega teatavates toodetes või nende pinnal

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a ja artikli 49 lõiget 2,

ning arvestades järgmist:

(1) Dimetoaadi (dimetoaadi ja ometoaadi summa, väljendatud dimetoaadina) jääkide piirnormid on sätestatud määruse (EÜ) nr 396/2005 II lisas ja III lisa B osas.

(2) 22. aprillil 2016 teavitas Prantsusmaa komisjoni Euroopa Parlamendi ja nõukogu määruse (EÜ) nr 178/2002 (2) artikli 54 kohaselt võetud riiklikust erakorralisest meetmest, millega peatatakse värskete kirsside import Prantsusmaale teistest liikmesriikidest ja kolmandatest riikidest, kus on lubatud kasutada kirsipuude töötlemiseks taimekaitsevahendeid, mis sisaldavad toimeainet dimetoaati, samuti peatatakse nende kirsside turule laskmine Prantsusmaal. Vastavalt kõnealuse määruse artikli 54 lõikele 2 lepiti 28. aprillil 2016 alalise taime-, looma-, toidu- ja söödakomitee koosolekul kokku läbi viia jääkide piirnormi eelisjärjekorras läbivaatamine, et kehtestada Euroopa Toiduohutusameti (edaspidi „toiduohutusamet“) läbi viidud teadusliku läbivaatamise alusel uued jääkide piirnormid. Seepärast palus komisjon kooskõlas määruse (EÜ) nr 396/2005 artikliga 43 toiduohutusametil läbi viia kõnealune dimetoaadi ja ometoaadi jääkide kehtivate piirnormide eelisjärjekorras läbivaatamine. Toiduohutusamet esitas põhjendatud arvamuse 28. novembril 2016 (3).

(3) Toiduohutusamet tegi ettepaneku muuta jäägi määratlus „dimetoaadi ja ometoaadi summa, väljendatud dimetoaadina“ eraldi jääkide määratlusteks „dimetoaat“ ja „ometoaat“ ning jõudis järeldusele, et melonite ja suhkrupeedi juurte puhul kehtivad jääkide piirnormid võivad tarbijakaitse seisukohast probleeme tekitada. Seega soovitas amet nende kaupade puhul kehtivaid jääkide piirnorme vähendada. Toiduohutusamet tegi järelduse, et salatsiguri puhul ei olnud teave jääkide piirnormide kohta kättesaadav ja riskijuhtidel tuleb asjaolusid täiendavalt kaaluda. Seepärast tuleks kõnealuse toote puhul jääkide piirnormiks kehtestada konkreetne määramispiir. Toiduohutusamet tegi järelduse, et Pekingi lehtnaeri puhul ei olnud teave jääkide piirnormide kohta seoses tarbijale ohutu hea põllumajandustavaga kättesaadav ja riskijuhtidel tuleb asjaolusid täiendavalt kaaluda. Seepärast tuleks kõnealuse toote puhul jääkide piirnormiks kehtestada konkreetne määramispiir. Toiduohutusamet tegi järelduse, et greipide, apelsinide, sidrunite, laimide, mandariinide, kirsside, lauaoliivide, söögipeedi, porgandi, juurselleri, mädarõika, pastinaagi, juurpeterselli, redise, aed-piimjuure, kaalika, naeri, küüslaugu, sibula, pesasibula, rohelise sibula, tomati, baklažaani, suureviljalise kõrvitsa, arbuusi, spargelkapsa, lillkapsa, rooskapsa, peakapsa, aedsalati, spargli, herneste, õli tootmiseks kasutatavate oliivide, odraterade, kaeraterade, rukkiterade, nisuterade, suhkrupeedi juurte ja juursiguri puhul ei olnud teave jääkide piirnormide kohta täielikult kättesaadav ja riskijuhtidel tuleb täiendavaid asjaolusid kaaluda. Kuna tarbijate jaoks ohtu ei ole, tuleks kõnealuste toodete puhul sätestada määruse (EÜ) nr 396/2005 II lisas jääkide piirnormid praegusel tasemel või toiduohutusameti poolt kindlaksmäärataval tasemel. Kõnealused jääkide piirnormid vaadatakse läbi; läbivaatamisel võetakse arvesse kaks aastat pärast käesoleva määruse avaldamist kättesaadavat teavet.

(4) Komisjon pidas teatavate määramispiiride kohandamise küsimuses nõu Euroopa Liidu pestitsiidijääkide referentlaboritega. Laborid tegid järelduse, et teatavate kaupade puhul muudab tehnika areng vajalikuks konkreetsete määramispiiride kehtestamise.

(5) Tuginedes toiduohutusameti põhjendatud arvamusele ja võttes arvesse probleemiga seotud asjaolusid, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõikega 2.

(6) Jääkide uute piirnormide suhtes on konsulteeritud Maailma Kaubandusorganisatsiooni vahendusel liidu kaubanduspartneritega ja nende märkusi on arvesse võetud.

(7) Seepärast tuleks määrust (EÜ) nr 396/2005 vastavalt muuta.

(8) Selleks et võimaldada toodete tavapärast turustamist, töötlemist ja tarbimist, tuleks käesoleva määrusega ette näha üleminekukord selliste toodete jaoks, mis on toodetud enne jääkide piirnormide muutmist ja mille kohta on olemas teave, et tarbijate kaitse kõrge tase on tagatud. Kuna tarbijate jaoks ei saa kehtivate piirnormide puhul ohtu välistada, tuleks dimetoaadi ja ometoaadi jääkide piirnormide väärtust 0,01 mg/kg melonite puhul kohaldada kõikide nimetatud toodete suhtes alates käesoleva määruse kohaldamise kuupäevast.

(9) Jääkide muudetud piirnormide jõustumisele peaks eelnema piisav ajavahemik, mille jooksul liikmesriigid, kolmandad riigid ja toidukäitlejad saaksid valmistuda nende piirnormide muutmisest tulenevate uute nõuete täitmiseks.

(10) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 396/2005 II ja III lisa muudetakse vastavalt käesoleva määruse lisale.

Artikkel 2

Kõigi toodete, välja arvatud melonite sees ja pinnal leiduvate toimeaine dimetoaadi jääkide suhtes jätkatakse määruse (EÜ) nr 396/2005 kohaldamist, nagu see kehtis enne selle muutmist käesoleva määrusega, selliste toodete puhul, mis on toodetud enne 17. jaanuari 2018.

Artikkel 3

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Seda kohaldatakse alates 17. jaanuarist 2018.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 23. juuni 2017 Komisjoni nimel president Jean-Claude JUNCKER

(1) ELT L 70, 16.3.2005, lk 1.

(2) Euroopa Parlamendi ja nõukogu 28. jaanuari 2002. aasta määrus (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused (EÜT L 31, 1.2.2002, lk 1).

(3) Reasoned opinion on the prioritised review of the existing maximum residue levels for dimethoate and omethoate according to Article 43 of Regulation (EC) No 396/2005 („Põhjendatud arvamus dimetoaadi ja ometoaadi kehtivate piirnormide eelisjärjekorras läbivaatamise kohta kooskõlas määruse (EÜ) nr 396/2005 artikliga 43“). EFSA Journal 2016; 14(11): 4647, 50 lk.